
Ministru kabineta sēdes protokollēmums

Informatīvais ziņojums "Informatīvais ziņojums “Plāns efektīvai aizsardzības un drošības finansējuma palielināšanai”"

· 1. Informatīvo ziņojumu skatīt  atbilstoši Ministru Kabineta apstiprinātajam valsts budžeta izskatīšanas grafikam un vienlaikus ar Aizsardzības un drošības fonda likumprojektu.
· 2. Noteikt, ka valsts aizsardzības un drošības vajadzībām, NATO spēju mērķu sasniegšanai, kā arī militārajam atbalstam Ukrainai Ministru Kabinets sākot ar 2026. gadu plāno virzīties uz izdevumiem 5% apmērā no IKP.
· 3. Kā iespējamos papildu nepieciešamo izdevumu finansēšanas avotus noteikt:
· 3.1. vispārējās valdības budžeta deficīta palielinājumu, kas 2025. - 2028. gada periodā tiek veikts saskaņā ar valsts izņēmuma klauzulas noteikumiem. No 2029. gada deficīta palielinājums tiek veikts par 0,5% no IKP samazinot Fiskālās disciplīnas likuma 10. pantā noteikto minimāli plānojamo vispārējās valdības budžeta strukturālo bilanci. Finanšu ministrijai (turpmāk – FM) sagatavot un finanšu ministram likumprojekta “Par valsts budžetu 2026. gadam un budžeta ietvaru 2026., 2027. un 2028. gadam” sagatavošanas grafikā noteiktajā termiņā iesniegt likumprojektu “Grozījumi Fiskālās disciplīnas likumā” kā budžetu pavadošo likumprojektu.
· 3.2. Valsts kapitālsabiedrībām pārskatīt savus ieņēmumu plānus turpmākajiem trīs gadiem un līdz 2025. gada 2. jūnijam iesniegt Valsts kancelejai (turpmāk – VK) priekšlikumus ziņojumam par iespējamiem ienākumu palielinājumiem, iepriekš saskaņojot tos ar kapitāldaļu turētāju. VK apkopot un līdz 2025.gada 30.jūnijam iesniegt informatīvo ziņojumu izskatīšanai Ministru kabinetā (turpmāk – MK).
· 3.3. Publiskās privātās partnerības (turpmāk – PPP) finansējumu AM investīcijām. AM izskatīt iespējas infrastruktūras projektu īstenošanai no 2030. gada izmantot PPP. AM sadarbībā ar FM līdz 2025. gada 2. jūlijam sagatavot potenciālo PPP projektu sarakstu prioritārā secībā, un pieņemt lēmumu par pirmā projekta finanšu un ekonomisko aprēķinu veikšanu saskaņā ar Publiskās un privātās partnerības likuma 14. panta trešās daļas 1. punktu.
· 3.4. No 2029. gada iegūtos finanšu resursus, efektivizējot publiskā sektora funkcijas, tajā skaitā veicot politikas izmaiņas, strukturālas reformas, izdevumu pārskatīšanu un izdevumu samazinājumu vispārējās valdības sektora institūcijām. Konceptuāli atbalstīt Eiropas Savienības (turpmāk – ES) fondu izmantošanu valsts aizsardzības un drošības vajadzībām.
· 4. Kā vienu no valsts bruto parāda samazināšanas pasākumiem noteikt valsts kapitālsabiedrību mazākuma daļas, kas ir ne mazāk kā 10%, atsavināšanu publiskajā piedāvājumā līdz 2029. gadam, tajā skaitā attiecībā uz tām komerciālajām valsts kapitālsabiedrībām, kurām atbilstoši normatīvajam regulējumam noteikts privatizācijas aizliegums. FM līdz 2025. gada 30. jūnijam iesniegt MK priekšlikumus turpmākajai rīcībai šī punkta noteiktā uzdevuma īstenošanai, tajā skaitā attiecībā uz grozījumu izdarīšanu normatīvajos aktos par privatizācijas aizlieguma atcelšanu.
· 5. Noteikt, ka aizsardzības finansējuma palielinājums tiek veikts tā, lai vispārējās valdības parāds nepārsniedz 55% no IKP.
· 6. AM sadarbībā ar FM un Iekšlietu ministriju (turpmāk – IeM) līdz 2025. gada 1. augustam sagatavot un iesniegt izskatīšanai Ministru Kabinetā likumprojektu par Aizsardzības un drošības fonda izveidi.
· 7. Valsts kasei kopā ar AM, pēc nepieciešamības piesaistot citas valsts institūcijas, sagatavot valsts aizņēmuma līgumus, kuru izmantošana ir saistīta ar valsts aizsardzības jomu. Ja finansējuma avots ir valsts aizņēmums no ES vai starptautiskajām finanšu institūcijām, pēc Valsts kases pieprasījuma AM un, ja nepieciešams, citas valsts institūcijas, sagatavo informāciju tālākai iesniegšanai EK vai starptautiskajām finanšu institūcijām par plānotajiem pasākumiem aizsardzības jomā, pārskata periodā īstenotajiem pasākumiem un to īstenošanas gaitu, finansējuma izlietojumu un sasniegtajiem rezultātiem un citiem jautājumiem AM vai attiecīgās valsts institūcijas kompetences jomā, kas tiks noteikti kā aizņēmēja pienākumi vai tiks papildu pieprasīti no konkrētā aizdevēja.
· 8. Atļaut AM ar 2025.gada 1.jūliju palielināt profesionālā dienesta karavīru skaitu par 500 karavīriem.
· 9. Veikt publiskā sektora efektivizācijas un vispārējās valdības izdevumu samazinājumu  ne mazāk kā 450 milj. euro apmērā 2026.-2028. gadā, tajā skaitā 2026.gadā ne mazāk kā 150 milj. euro. FM līdz 2025.gada 30.jūnijam apkopot iesniegtos institūciju  priekšlikumus un sagatavot aprēķinus turpmāk veicamajiem samazinājumiem, lai sasniegtu noteikto izdevumu samazināšanas apmēru.

